|  |  |
| --- | --- |
| Puudutatud isikud ja asutused vastavalt nimekirjale | 05.03.2025 nr 5-1/14/2021-22 |

**Alliku küla Liivatee katastriüksuse ja lähiala detailplaneeringu kehtestamise teade**

Saue Vallavalitsus kehtestas 26.02.2025. aasta korraldusega nr 176 Alliku külas Liivatee (72601:001:1526) katastriüksuse ja lähiala detailplaneeringu ning jättis sama korraldusega keskkonnamõju strateegilise hindamise algatamata.

Liivatee katastriüksus asub Saue vallas Alliku küla edelaosas Allika ja Kurvi tee vahelisel alal. Planeeritud ala piirneb põhjast hoonestatud maatulundusmaaga, tootmis- ja transpordimaaga (11192 Püha-Alliku tee), idast hoonestatud elamumaaga, tootmis-, äri- ja transpordimaaga, kagust transpordimaaga (Sõeru tee L2), lõunast maatulundus- ja transpordimaaga (Matkarada L1) ning läänest hoonestamata maatulundusmaaga.

Detailplaneeringu koostamise eesmärk on jagada Liivatee kinnistu äri-, tootmis-, üld- ja  
transpordimaa sihtotstarbega kruntideks ning määrata ehitusõigus äri- ja/või tootmishoonete  
püstitamiseks. Planeeringus jäetakse võimalus äri- ja tootmismaa kruntide liitmiseks. Kruntide sihtotstarbeks määratakse tootmismaa (80% ulatuses) ja ärimaa (20% ulatuses). Transpordimaa krunt kavandatakse juurdepääsuteede rajamiseks. Liivatee katastriüksusele kavandatakse juurdepääsud lahendada Kurvi tee (11192 Püha-Alliku tee) ja Sõeru tee L2 kaudu. Planeeritava maa-ala edelapoolsesse nurka, kus asub arheoloogiamälestis kultuskivi (reg-nr 18944) on kavandatud üldkasutatav maa. Planeeringu idaserva, kus asub Loo tee 4 elamumaa, on ette nähtud 30 m laiune kõrghaljastatud puhvertsoon ja haljasala. Planeeringuala põhja poole on elamute ja kavandatava äri- ja/või tootmismaa visuaalseks eraldamiseks kavandatud kõrghaljastuse riba. Ühtlasi määratakse detailplaneeringus üldised maakasutustingimused ning heakorrastuse, haljastuse, juurdepääsude, parkimise ja tehnovõrkudega varustamise põhimõtteline lahendus. Planeeritava maa-ala suuruseks on ca 9,41 ha.

Saue valla üldplaneeringu kohaselt asub detailplaneeringuks taotletav maa-ala tiheasutusalal  
ning planeeritava maa-ala maakasutuse juhtotstarbeks on üldplaneeringu alusel määratud  
tootmismaa. Detailplaneeringu eesmärk on kooskõlas Saue valla üldplaneeringuga.

Detailplaneeringu materjalidega on võimalik tutvuda Saue valla veebilehel:

<https://sauevald.kovtp.ee/kehtestatud-detailplaneeringud-2025>

Lugupidamisega

(allkirjastatud digitaalselt)

Aive Mikk

planeeringute spetsialist

Lisa:

1. Saue Vallavalitsuse 26.02.2025 korraldus nr 176
2. Alliku küla Liivatee katastriüksuse ja lähiala detailplaneeringu asukohaskeem

Aive Mikk

+372 5270 869 aive.mikk@sauevald.ee